《题画卷》
宋代·韩元吉

少年喜登临，两脚不惮软。
支筇上云山，得酒辄三返。
一从老将至，所向意先懒。
岂惟心事乖，要自脚力短。
不如空斋坐，此画一舒卷。
超然函丈间，意作千里远。
渔舟已逍遥，茅屋更萧散。
江干所游历，物色犹在眼。
浮生固幻景，况乃幻中幻。
低头顾吾庐，何如住山涧。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。